రూపెనగుంట్ల
2011 భారత జనగణన గణాంకాల ప్రకారం ఈ గ్రామం 2459 ఇళ్లతో, 9040 జనాభాతో 3013 హెక్టార్లలో విస్తరించి ఉంది. గ్రామంలో మగవారి సంఖ్య 4592, ఆడవారి సంఖ్య 4448. షెడ్యూల్డ్ కులాల సంఖ్య 1376 కాగా షెడ్యూల్డ్ తెగల సంఖ్య 469. గ్రామం యొక్క జనగణన లొకేషన్ కోడ్ 590054.పిన్ కోడ్: 522615. యస్.టి.డి.కోడ్:08647
రూపెనగుంట్ల
రూపెనగుంట్ల గ్రామానికి పౌరాణికంగా గొప్ప చరిత్ర ఉంది.పూర్వం శిబిచక్రవర్తి చేజర్ల ప్రాంతలోని ఒక కొండపై నూరు యజ్ఞాలు చేయుచుండగా త్రిమూర్తులు ఆయనను పరీక్షీంపదలచి ఈ ప్రాంతంలోని గుంటగా ఉన్న ప్రదేశంలో శివుడు ఒక వేటగానిగా, బ్రహ్మ అతని బాణంగా, విష్ణువు ఒక పావురంగా వారి రూపాలు మార్చుకొని వేటగాని రూపంలో తరమబడిన ఒక పావురం శిబిచక్రవర్తి శరణు కోరింది.శిబి ఆ కపోతంనకు నీకేమి ప్రాణ భయం లేదని అభయమిచ్చాడు.వేటగాని రూపంలో ఉన్న శివుడు ఆ పావురాన్ని తనకు ఇవ్వకుంటే తన కుటుంబం ఆకలితో అలమటిస్తారని చెప్పాడు.శిబిచక్రవర్తికి తను ఇచ్చిన మాటకు ఇరకాటంలో పడ్డాడు.పావురం బరువుకు సమానమైన మాంసం నీకు ఇస్తానని వేటగానిని ఒప్పించి, త్రాసులో ఒక వైపు పావురాన్ని ఉంచి తన తొడ భాగంలో కోసిన కొంత మాంసాన్ని రెండవ వైపు ఉంచాడు.అయినా సరి తూగలేదు.తన శరీరంలోని మరి కొంత మాంసాన్ని త్రాసులో ఉంచిననూ సరితూగనందున చివరకు తన తలను నరికి ఆత్రాసులో పెట్టించాడు.అతని త్యాగశీలతకు,దానగుణానికి దేవతలు మెచ్చి శిబిచక్రవర్తిని పునర్జీవితుడిని చేసి వరం కోరుకోమన్నారు. తనకు, లింగాలుగా మారిన తన తమ్ముళ్లకు, పరివారంనకు కైలాస ప్రాప్తిని కోరుకుంటూ, పరివార సమేతంగా తమందరి శరీరాలు లింగాలుగా మారాలని కోరాడు.అలా తల లేని శిబి చక్రవర్తి మొండెమే చేజర్లలోని కపోతేశ్వర ఆలయంలో లింగమైందని మనకు పురాణాల ద్వారా తెలుస్తుంది.
దేవతలు గుంటగా నున్న ప్రదేశంలో రూపాలు మార్చుకున్నందున ఆ ప్రదేశంనకు "రూపనగుంట"గా నామం చెంది, కాలక్రమేణా "రూపెనగుంట్ల"గా పిలువబడుచున్నట్లు గ్రామంలో ప్రస్తుతం ఉన్న బ్రాహ్మణ వంశానికి చెందిన పెద్దవారి ద్వారా కూడా తెలుస్తుంది.అంతేగాదు 1812 లో రూపెనగుంట్ల గ్రామానికి సంబంధించిన అప్పటి కరణాలు భాస్కరరాయడు,లింగరాజులు తెలిపిన సమాచారం ప్రకారం బ్రిటీషు గవర్నమెంటుకు కోలిన్ మెకంజీ సర్వే చేసి ఇచ్చిన గుంటూరు జిల్లా గ్రామ కైఫియ్యత్తులు నాలుగవ భాగం పేజి నెంబరు 90 లోని మొదటి పేరానందు కూడా ఈ విషయం క్లుప్తంగా వివరించబడింది.
గ్రామంలో ప్రభుత్వ ప్రాథమిక పాఠశాలలు నాలుగు, ప్రైవేటు ప్రాథమిక పాఠశాలలు రెండు, ప్రభుత్వ ప్రాథమికోన్నత పాఠశాలలు రెండు ఉన్నాయి.బాలబడి నకరికల్లులోను, మాధ్యమిక పాఠశాల కండ్లగుంటలోనూ ఉన్నాయి. సమీప జూనియర్ కళాశాల, ప్రభుత్వ ఆర్ట్స్ / సైన్స్ డిగ్రీ కళాశాల, ఇంజనీరింగ్ కళాశాల నరసరావుపేటలో ఉన్నాయి. సమీప వైద్య కళాశాల గుంటూరులోను, మేనేజిమెంటు కళాశాల, పాలీటెక్నిక్‌లు నరసరావుపేటలోనూ ఉన్నాయి. సమీప వృత్తి విద్యా శిక్షణ పాఠశాల, అనియత విద్యా కేంద్రం నరసరావుపేటలోను, దివ్యాంగుల ప్రత్యేక పాఠశాల గుంటూరు లోనూ ఉన్నాయి.